
BIROULUI  PERMANENT

AL

CAMEREI  DEPUTAŢILOR

Vă înaintăm, alăturat, raportul asupra proiectului de Lege pentru aprobarea plafoanelor unor indicatori specificaţi în cadrul fiscal-bugetar pe anul 2017, trimis spre dezbatere în fond cu adresa nr. PLx 105 din 01 februarie 2017, înregistrat sub nr. 4c-2/96 din 01 februarie 2017, Camera Deputaţilor fiind Cameră decizională. 
În raport cu obiectul şi conţinutul său, proiectul de lege face parte din categoria legilor ordinare.

PREŞEDINTE,

Leonardo BADEA
Parlamentul  României

RAPORT

asupra proiectului de Lege pentru aprobarea plafoanelor 

unor indicatori specificaţi în cadrul fiscal-bugetar pe anul 2017
În conformitate cu prevederile art. 95 şi 115 din Regulamentul Camerei Deputaţilor, republicat, Comisia pentru buget finanțe și bănci a fost sesizată spre dezbatere în fond, în procedură de urgenţă, cu proiectul de Lege pentru aprobarea plafoanelor unor indicatori specificaţi în cadrul fiscal-bugetar pe anul 2017, trimis cu adresa nr. PLx.105 din 01 februarie 2017.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege în şedinţa din 01 februarie 2017.

La întocmirea raportului s-a avut în vedere avizul favorabil al Consiliului Legislativ şi avizul favorabil al Consiliului Economic şi Social.

Proiectul de lege supus dezbaterii are ca obiect de reglementare aprobarea plafoanelor unor indicatori specificați în cadrul fiscal – bugetar pe anul 2017, în conformitate cu prevederile Legii responsabilității fiscal-bugetare nr.69/2010, lege potrivit căreia Ministerul Finanțelor Publice elaborează şi prezintă Guvernului Strategia fiscal – bugetara pentru perioada 2017 – 2019, precum si proiectul prezentei legi. 

Proiectul de lege prevede ca plafoanele pentru soldul bugetului general consolidat şi pentru cheltuielile de personal ale bugetului general consolidat, exprimate ca pondere în produsul intern brut, sunt obligatorii pentru anii 2017 şi 2018. Plafonul propus pentru datoria guvernamentala, conform metodologiei Uniunii Europene este obligatoriu pentru anul 2017. De asemenea, pentru anul 2017, au fost stabilite şi plafoanele privind finanțările rambursabile, care pot fi contractate de către unitățile/subdiviziunile administrativ teritoriale, şi cele privind emiterea de garanții de către Guvern, prin Ministerul Finanțelor Publice şi de către unitățile/subdiviziunile administrativ teritoriale.  
Plafoanele nominale ale cheltuielilor totale şi ale cheltuielilor de personal, precum şi plafoanele nominale ale soldurilor bugetului general consolidat, bugetului de stat, bugetului asigurărilor sociale de stat, bugetelor fondurilor speciale şi ale altor bugete componente ale bugetului general cosolidat, pentru anul 2017, s-au stabilit prin derogare de la prevederile Legii responsabilităţii fiscal-bugetare nr.69/2010.
În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat proiectul de lege menţionat mai sus, în şedinţa din  02 februarie 2017.
La lucrările comisiei şi-au înregistrat prezenţa 20 deputaţi din totalul de 25 de membrii ai comisiei.

La dezbaterea proiectului de lege au participat, în calitate de invitaţi,  domnul secretar de stat Attila Gyorgy și doamna secretar de stat Daniela Pescaru, reprezentanţi ai Ministerului Finanţelor Publice. 
În urma examinării şi a opiniilor exprimare, deputații prezenți la lucrări, au hotărât cu majoritate de voturi, să supună Plenului Camerei Deputaţilor spre dezbatere şi adoptare proiectul de Lege pentru aprobarea plafoanelor unor indicatori specificaţi în cadrul fiscal-bugetar pe anul 2017, în forma adoptată de Senat.
În raport cu obiectul şi conţinutul său, proiectul de lege face parte din categoria legilor ordinare.

